b"\n_START_ARTICLE_\nKreijari\n_START_PARAGRAPH_\nKreijari (ruots. kreijare) oli 1400\xe2\x80\x931700-luvuilla k\xc3\xa4yt\xc3\xb6ss\xc3\xa4 ollut purjealustyyppi, jonka nimitys tulee takilasta. Vanhin tunnettu kreijari on Turun linnan asiakirjoissa mainittu Furubl\xc3\xa5ssen.\n_START_SECTION_\nTakila\n_START_PARAGRAPH_\nLaivassa oli kaksi tai kolme raakatakiloitua yht\xc3\xa4jaksoista mastoa, niin sanottua paalumastoa, joissa oli raakapurjeet kahdessa etummaisessa mastossa. Paalumasto mahdollisti etummaisen maston eli fokkamaston ja isonmaston kaksien raakojen laskemisen kannelle. M\xc3\xa4rssypurjeiden jiiktouvit toimivat vetimin\xc3\xa4, jolloin purjeita koottaessa yl\xc3\xa4raa'at vedettiin alas alaraakojen l\xc3\xa4helle siten, ett\xc3\xa4 purjeita k\xc3\xa4\xc3\xa4riess\xc3\xa4\xc3\xa4n merimiehet seisoivat alaraa'an jalkapertill\xc3\xa4. Kreijaressa oli puomillinen kahvelimesaani, joten sen takilointi oli my\xc3\xb6hemm\xc3\xa4n parkin varhainen muoto.\n_START_SECTION_\nRunko\n_START_PARAGRAPH_\nKreijarit olivat leveit\xc3\xa4 ja py\xc3\xb6re\xc3\xa4pohjaisia, lastiruuman muoto muistutti lehm\xc3\xa4nmahaa. Lastia niihin mahtui paljon, 240\xe2\x80\x93360 tonnia, mutta ne olivat hitaita purjehtijoita.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKreijareiden koko vaihteli 16\xe2\x80\x9422 metrin v\xc3\xa4lill\xc3\xa4 ja 1400-luvulla se oli yksi suurimmista alustyypeist\xc3\xa4. 1500-luvun lopulta kreijareita k\xc3\xa4ytettiin my\xc3\xb6s armeijan kuljetusaluksina. Kreijari oli yleinen n\xc3\xa4ky kauppalaivana 1700-luvulla._NEWLINE_Uusi m\xc3\xa4ntyrakenteinen kreijari maksoi 1600-luvun loppupuolella noin 20\xc2\xa0000 kuparitaalaria. Kreijari korvautui parkkilaivoilla 1700-luvun lopulla."